Hierdie naam is volgens die Oos-Slawiese gebruik; die patroniem is Nikolajewitsj en die van is Romanof. Groothertog Nikolaas Nikolajewitsj van Rusland (Russies: Николай Николаевич (младший – junior); 18 November 1856 - 5 Januarie 1929) was die seun van groothertog Nikolaas Nikolajewitsj senior en ’n Russiese generaal gedurende die Eerste Wêreldoorlog. Nikolaas was ’n kleinseun van tsaar Nikolaas I en bevelvoerder van die Russiese keiserlike weermag aan die hoofgrens in die eerste jaar van die Eerste Wêreldoorlog, tydens die bewind van sy kleinneef, Nikolaas II. Hy het gesukkel met die enorme taak om Rusland teen Duitsland te lei, insluitende wat betref strategie, taktieke, logistiek en koördinasie met die regering. In 1915 het tsaar Nikolaas II hom as bevelvoerder vervang. Die groothertog was later ’n suksesvolle bevelvoerder in die Kaukasus. In 1922 is hy vir ’n kort rukkie as keiser erken in gebiede in die Russiese Verre Ooste wat deur die Wit Leër beheer is. Op 29 April 1907 is Nikolaas getroud met prinses Anastasia van Montenegro, die dogter van koning Nikolaas I en die suster van prinses Milica, wat met Nikolaas se broer groothertog Pieter getroud was.